Oberiadur-brezel Chariot

An oberiadur-brezel Chariot, anvet ivez St Nazaire Raid  e saozneg, a voe un dagadenn mor-ha-douar saoz war ar poull radoub Louis Joubert e porzh Sant-Nazer, en takad eus Bro-C'hall aloubet gant an Trede Reich e-kerzh an Eil Brezel-bed. Kaset e voe da benn gant ar Royal Navy ha commandos Breizh-Veur, dindan urzhioù penn uhel ar C'hombined Operations, d'an 28 a viz Meurzh 1942True Stories from the SAS and Elite Forces - Jon E Lewis, ISBN: 0752513508.

Distrujañ porzh Sant Nazer e oa pal pennañ an oberiadur evit ar Gevredidi, dre ma vije rediet an Alamanted da adkas o bigi brezel da Alamagn evit bezañ raparet ma vijent distrujet. Bigi brezel evel an Tirpitz, pe ar Bismarck, a vije bet rediet da dreuziñ Mor Breizh pe Mor an Hanternoz dindan evezh ha riskl tagadennoù a-berzh Home Fleet ar Royal Navy pe kevredidi all, a-raok gellout bezañ dreset.

Al lestr-distruj kozh HMS Campbeltown, ambrouget gant 18 lestr bihanoc'h, en doa treuzet Mor Breizh betek tizhout Breizh, ha goude-se e oa bet stlapet ouzh dor ar poull radoub. Plantet e oa bet ennañ danvez-tarzh, kuzhet mat e boestoù houarn ha seier betoñs. Tarzhet e oa diwezatoc'h en deiz-se. Chomet e oa torret al lodenn-se eus ar porzh betek 1948.

 Notennoù ha daveennoù 

Rummad:Oberiadurioù-brezel an Eil Brezel-bed
Rummad:Sant-Nazer
Rummad:Istor Breizh